Sisukord

[1 KUMU KUNSTIMUUSEUM 2](#_Toc85815100)

[2 HOONE ASUKOHT JA KIRJELDUS 2](#_Toc85815101)

[3 JUURDEPÄÄS KADRIORU PARGI POOLT 2](#_Toc85815102)

[3.1 Trammiga tulles 2](#_Toc85815103)

[3.2 Liikumine mööda Weizenbergi tänava vasakpoolset kõnniteed 3](#_Toc85815104)

[3.3 Liikumine Weizenbergi tänava parempoolsel kõnniteel 4](#_Toc85815105)

[3.4 Autoga tulles 6](#_Toc85815106)

[3.5 Taksoga tulles 6](#_Toc85815107)

[4 SISSEPÄÄS KADRIORU PARGI POOLT 7](#_Toc85815108)

[5 ESIMENE KORRUS LÜHIDALT 7](#_Toc85815109)

[5.1 LIIKUMINE ESIMESEL KORRUSEL 7](#_Toc85815110)

[5.2 ESIMESE KORRUSE TUALETID 8](#_Toc85815111)

[6 PÄÄS TEISELE KORRUSELE KADRIORU PARGI POOLT TULLES 8](#_Toc85815112)

[6.1 Liikumine teisel korrusel Kadrioru pargi poolt tulles 9](#_Toc85815113)

[7 JUURDEPÄÄS LASNAMÄE POOLT 9](#_Toc85815114)

[7.1 Bussiga tulles 9](#_Toc85815115)

[7.2 Kumu hoov 10](#_Toc85815116)

[8 SISSEPÄÄS MUUSEUMISSE LASNAMÄE POOLT 10](#_Toc85815117)

[9 Teine korrus Lasnamäe poolt tulles lühidalt 11](#_Toc85815118)

[10 TEISE KORRUSE TUALETID 11](#_Toc85815119)

[10.1 Naiste tualettruum 11](#_Toc85815120)

[10.2 Meeste tualettruum 11](#_Toc85815121)

[11 PILETI VALIDEERIMINE 12](#_Toc85815122)

[11.1 Liftis 12](#_Toc85815123)

[11.2 Kolmandal korrusel trepist või mööda kaldteedtulles 12](#_Toc85815124)

[12 KOLMANDA KORRUSE FUAJEE 12](#_Toc85815125)

[12.1 Liftist väljudes 12](#_Toc85815126)

[12.2 Trepist tulles 13](#_Toc85815127)

[12.3 Mööda kaldteed tulles 13](#_Toc85815128)

# KUMU KUNSTIMUUSEUM

Kumu kunstimuuseum on kaasaegne muuseum, mis arvestab erinevate sihtgruppide vajadusi.

<https://kumu.ekm.ee/erivajadusega-kulastajale/>

Nägemispuudega külastajal on võimalik kassast laenutada taktiilset kolmanda korruse plaani. Juhtkoeraga muuseumi külastamisel informeeri muuseumi töötajaid eelnevalt telefonil +372 602 6000. Kõik muuseumi avalikud ruumid on ratastooli-sõbralikud – eri korrustele viivad liftid ja kaldteed. Tähelepanu, kaldteed võivad olla libedad! Võimalik on laenutada ratastooli ka kohapeal.

Muuseum on avatud <https://kumu.ekm.ee/kontakt/#open-times>

Täiendava info vajamisel võta ühendust telefonil +372 602 6000 või e-postiaadressil kumu@ekm.ee

# HOONE ASUKOHT JA KIRJELDUS

Muuseum asub aadressil Weizenbergi 34, Valge 1, mis paikneb Kadrioru pargi ja Lasnamäe linnaosa vahelisel paenõlval. Muuseumil on kaks sissepääsu, millest üks asub Kadrioru pargi ning teine Lasnamäe pool.

Kumu kunstimuuseumil on eriskummaline vorm, arhitekt Pekka Vapaavuori andis hoonele avara sisehooviga ringi kuju. Sfääri sees paikneb poolringi kujuline hoone, kus asuvad püsiekspositsioonid ning kaasaegse kunsti galerii. See osa muuseumist on ühendatud välimise ringiga, kus on paekivist kalju sisse ehitatud näituste saalid, hariduskeskuse ruumid, raamatukogu ning ametiruumid. Kumu ehitusel on kasutatud dolomiiti, puitu, roheliseks oksüdeeritud masinvaltsitud vaskplekki ja klaasi.

Hoone esisel dolomiitplaatidega sillutatud õuealal on avarad trepid ning siksakis kulgevad kaldteed, mis juhatavad muuseumini. Hoovis leidub mitmeid puhkealasid pinkide ja skulptuuridega.

Hoone ehitamist alustati kahe tuhande teisel aastal ning külastajatele avati uksed kahe tuhande kuuenda aasta veebruaris.

# JUURDEPÄÄS KADRIORU PARGI POOLT

## Trammiga tulles

Kadriorgu sõidavad trammid number üks ja kolm. Välju peatuses Kadriorg, mis asub Weizenbergi tänaval. Muuseum asub teiselpool Kadrioru parki, kuhu viivad Weizenbergi tänava mõlemal küljel paiknevad kõnniteed. Võid valida vasakpoolse või parempoolse kõnnitee. Vasakpoolne kõnnitee on lihtsam läbida ning parempoolne sobib julgemale seiklejale. Park jääb trammist väljudes vasakule. Kogu teekonna pikkus on umbes seitsesada viiskümmend meetrit.

## Liikumine mööda Weizenbergi tänava vasakpoolset kõnniteed

Trammist väljudes jõuad kõnniteele, mis on sõiduteest veidi kõrgemal. Pööra vasakule ning liigu otse trammiga sama suunda edasi umbes kolmkümmend viis meetrit, kasutades orientiiriks kõnnitee vasakpoolset äärekivi. Jõuad liiklusmärgipostini, mis tähistab ülekäigurada üle Weizenbergi tänava vasakul. Möödu postist paremalt. Postist edasi umbes poole meetri kaugusel on kella üheksa suunas ülekäigurada, mis viib üle trammitee ja üle Weizenbergi tänava. Ülekäiguraja ees on mummuline taktiilne sillutis, mis on kõnniteele paigaldatud umbes pooleteise meetri laiuselt. Ülekäiguraja kohal on madaldatud äärekivi. Liiklusmärk „Ülekäigurada“ paikneb mummulisest taktiilsest sillutisest vasakul. Weizenbergi tänava kogulaius on kaheksa meetrit, millest parempoolse kõnnitee äärde jääb kahe meetri laiune ala, kus paikneb ühesuunaline trammitee.

Teisel pool sõiduteed ülekäiguraja lõppedes on madaldatud äärekivi ja mummuline taktiilne sillutis, mis on kõnniteele paigaldatud umbes pooleteise meetri laiuselt. Jõudnud mummuribale, liigu otse umbes viis meetrit ja pööra kella kolme suunas ning jätka otse kolmteist meetrit. Ees on Poska tänava ülekäigurada, paremale jääb Poska tänava ja Weizenbergi tänava ristmik. Poska tänav on üheksa meetri laiune ning tänaval paikneb ühesuunaline trammitee. Ülekäiguraja algus ja lõpp on tähistatud mummulise taktiilse sillutisega, mis on kõnnitee ja sõidutee liitumiskohta paigaldatud umbes pooleteise meetri laiuselt. Teisel pool Poska tänavat jätkub Weizenbergi tänav, mille mõlemal küljel paikneb Kadrioru park.

Ületa sõidutee ning edasi liikumiseks suundu kella poole ühe suunas liikudes umbes kümme meetrit. Jõuad kuue ja poole meetri pikkusele ja viie meetri laiusele puidust kõnnitee osale, mille vasakpoolne külg on ääristatud paekivipostide ja metallaiaga. Samasugune tänavalõik paikneb peegelpildis paremal, teisel pool Weizenbergi tänavat. Kunagi asus siin sild, mis tähistas Kadrioru pargi sissepääsu.

Järgnev kõnnitee on kaetud tihendatud graniitkillustikuga ning ääristatud madala metallpiirdega. Kõnnitee laius on kaks ja pool meetrit ning mõlemal pool kõnniteed on paari meetri laiune haljasala. Paremale jääb Weizenbergi tänav. Kõnnitee vasakule küljele jääb pargiosa, mida ümbritseb kolmest küljest kivivooderdisega kanal, millel käsipuudega sillakesed ning milleni suunduvad Weizenbergi tänava poolt kaks umbes nelja meetri laiust pargiteed. Võid orientiiriks kasutada kõnnitee parempoolse ääre haljasala ja kõnnitee vahelist madalat metallpiiret.

Liikudes otse umbes kakssada kakskümmend viis meetrit, jõuad esimese sissesõiduteeni, mis viib Weizenbergi tänavalt Kadrioru lossi väravani vasakul. Sissesõidutee on umbes kümne meetri laiune. Ettevaatust, sellel alal võib liikuda sõidukeid. Järgnev teelõik on umbes kahekümne meetri pikkune libamisi tõusuga ning kõnnitee pinnasesse on paigutatud klombitud graniidist sillutuskividest ribad, mis on umbes meetriste vahedega.

Teine kõnniteega ristuv teeots on kümne meetri laiune ning suundub vasakule, kus on sissepääs lossi taga asuvasse lilleaeda. Järgnev kõnnitee osa muutub järsumaks ning kõnnitee parempoolne haljasala on väga järsu kaldega sõidutee suunas. Liigu otse edasi umbes kuuskümmend viis meetrit. Mäest üles jõudes on paremal kolmas viie meetri laiune teeots. Ületa see ja kõnni edasi veel kolmkümmend kolm meetrit. Ületad kõnniteega ristuva neljanda tee, mis on kuue meetri laiune. Jätka teekonda otse umbes kolmkümmend meetrit. Jõuad viienda kõnniteega ristuva teeni, mis viib presidendi kantselei esindushoone ette. Ettevaatust, sellel alal võib liikuda sõidukeid.

Kumu muuseumini jõudmiseks tuleb asfalteeritud sissesõidule jõudes pöörata paremale ning juhinduda asfalttee parempoolsest äärest, mis juhatab Sind veidi diagonaalis paremale tagasi umbes paar meetrit kuni jõuad Weizenbergi tänava ääreni. Siin puudub ülekäigurada, kuid tänava ületamiseks on see parim võimalus. Seistes tänav ääres, tuleb ületada Weizenbergi tänava sõidutee liikudes kella ühe suunas üle sõidutee umbes 13 sammu. Äärekivini jõudes hoidu kella üheteistkümne suunas ja liigu otse umbes kaheksa sammu, jõudes Weizenbergi tänava parempoolse kõnnitee parempoolsele äärele. Kõnnitee on umbes kahe ja poole meetri laiune ning kaetud tihendatud graniitkillustikuga.

Edasi liikumiseks kasuta kõnnitee parempoolset äärt, millel on madal metallpiire, mis kohati on pinnase ning taimkattega kaetud ja seetõttu halvasti tajutav.

Liigu edasi umbes kaheksakümmend meetrit piki metalläärt kuni parempoolne kõnnitee äär pöördub kaarjalt paremale. Oled jõudnud kohani, kus ristuvad Weizenbergi ja Mäekalda tänav. Kumu hoone jääb kella ühe suunda teisele poole Mäekalda tänavat.

Liigu edasi umbes kaksteist meetrit piki metalläärt. Jõuad kaheksakümne sentimeetri kõrguse ja seitsekümmend korda seitsekümmend sentimeetrise ümbermõõduga paekivist postini. Pärast posti on kahe ja poole meetri laiune pargitee algus, mille teisel küljel algab kõnnitee äärne kaarjas paekivimüür pikkusega üheksa meetrit. Müüri lõppedes ning seistes seljaga müüri poole, liigu kella ühe suunas umbes poolteist meetrit. Jõuad Mäekalda tänava ääreni. Ettevaatust, äärekivi kõnnitee ja sõidutee vahel muudab järsult kõrgust Sinust paremal. Mäekalda tänav on kolme ja poole meetri laiune ning sellel puudub ülekäigurada.

Ületanud sõidutee, oled jõudnud kivisillutisega kaetud Kumu kunstimuuseumi erilubadega parkla alale. Sõidutee ning parkla alal paiknev sillutis on samal tasapinnal ning nende vahel puudub äärekivi.

Asud parkla keskjoonel, millest vasakule jääb umbes viie meetri laiune ala sõidukile liikumiseks. Paremal, umbes poole meetri kaugusel, on sõiduteed ääristav ühe meetri laiune killustikuriba. Otse ees kahe meetri kaugusel on üle parkla parempoolse külje kaarduva kaldtee algus, mis viib kõrgemal tasandil asuva muuseumi sissepääsuni ja mille vasakpoolse külje betoonist äärt võib kasutada edasiseks orientiiriks. Selleni jõudmiseks liigu otse sõidutee äärelt kaks ja pool meetrit. Möödu paremal paiknevast poole meetri laiusest haljasalast ning ületa veerennirestist ja kiviplaatidest moodustuv kaldtee parempoolne algusnurk.

Kadrioru pargi poolse ukseni jõudmiseks loe lõiku „Taksoga tulles”.

## Liikumine Weizenbergi tänava parempoolsel kõnniteel

Trammist väljudes pööra vasakule ning liigu otse edasi trammiga samas suunas umbes kolmkümmend viis meetrit. Jõuad kohani, kus Sinust vasakule jääb Weizenbergi tänava ülekäigurada, mida tähistab kõnnitee ääres paiknev liiklusmärk postiga. Möödu postist paremalt ning liigu posti juurest otse edasi umbes kaksteist meetrit möödudes vasakule jäävast mummulisest taktiilsest sillutisribast, mis tähistab ülekäiku Weizenbergi tänaval. Oled jõudnud Poska tänava ülekäiguni, mis jääb kella üheteistkümne suunda. Kõnnitee ja sõidutee vaheline äärekivi on samal tasapinnal. Ülekäigu algust tähistab umbes kahe ja poole meetri laiune mummuline taktiilne sillutise riba kõnnitee ääres, millel on paremal liiklusmärk postiga. Sõidutee keskel on kolmnurkne ohutussaareke, mille kahel äärel on orientiiriks samuti mummuline taktiilne sillutis. Sõidutee esimene ületus on umbes viis meetrit ning teine ületus kuus meetrit. Kõnniteele jõudmisest annab märku mummuline taktiilne sillutis.

Teisel pool Poska tänavat jätkub Weizenbergi tänav, mille mõlemal küljel paikneb Kadrioru park.

Kumu kunstimuuseumini juhatab Sind Weizenbergi tänava parempoolne kõnnitee. Poska tänavast umbes kaheteistkümne meetri kaugusele jääb endine Kadrioru lossi vahimaja, kus asub nüüd Katharinenthali kohvik. Kadrioru pargi peasissepääsuks võib pidada vahetult enne hoonet paiknevat kuue ja poole meetri pikkust ja kolme meetri laiust puidust kõnnitee osa, mille parempoolne külg on ääristatud paekivipostide ja metallaiaga.

Kui oled ületanud Poska tänava, liigu edasi kella poole kaheteistkümne suunas umbes viis ja pool meetrit ja möödu metallaiast vasakult. Puidust kõnnitee lõppedes oled jõudnud tihendatud graniitkillustikuga kaetud alale, mis on nelja ja poole meetri laiune ning vasakul ulatub Weizenbergi tänavani. Liigu edasi umbes kakskümmend kolm meetrit. Möödud paremale jäävast Katharinenthali kohvikust, mille ees paiknevad suvehooajal välikohviku lauad ja toolid. Hoone esikülje keskosas on pooleteise meetri laiune trepp, mis eendub meetri ulatuses kõnniteele ning mille ees on kummimatt.

Hoonest möödudes jätkub kõnnitee kella poole ühe suunas. Weizenbergi tänava ja kõnnitee vahele jääb lai haljasala. Edasise kõnnitee algust tähistab üle tee paiknev neljakümne sentimeetri laiune lame, tasapinnaga ühilduv graniidist vihmavee äravoolurenn, mis jätkub kõnnitee parempoolsel äärel kuni üheksateist meetrit ning mida võib orientiiriks kasutada. Kõnniteest paremale jääb nelja meetri laiune haljasala, mis ääristab piirdeta umbes kuuekümne meetri pikkuselt Luigetiigi kallast. Tiigi lõppedes ääristab kõnniteed madal metallpiire.

Kumu poole viivast kõnniteest paremale jäävad eri stiilides kujundatud pargialad, mille mitmed pargiteed ristuvad kõnniteega.

Liigu otse umbes sada üheksakümmend viis meetrit. Jõuad kohani, kus ristuvad kella viie ja kella poole kolme suunast kulgevad pargiteed, mis üheks koondudes juhatavad vasakul, teiselpool Weizenbergi tänavat, paikneva barokkstiilis Kadrioru lossi juurde. Teelõik on kaheksa meetri pikkune ning kõnnitee laieneb paremale kuni neli meetrit.

Jätka otse edasi umbes kolmteist meetrit. Kõnnitee parempoolsel äärel paikneb lossi endine vahimaja, kus asub nüüd Kadrioru Pargi muuseum-raamatukogu. Hoone fassaadil on kolmeosaline üheksa meetri pikkune avatud kaaristu, kus on seitsme meetri laiune nelja astmega paekivitrepp. Hoone esine kõnnitee on kuue meetri laiune.

Hoonest edasi jätkub kõnnitee kella poole üheteistkümne suunas. Vasakul, teisel pool Weizenbergi tänavat, on lossitagune aed, mida kaunistavad sümmeetriliselt paiknevad lillepeenrad ja ümmargused basseinid purskkaevudega.

Jätka liikumist otse umbes viiskümmend viis meetrit. Kõnnitee kitseneb paari meetri laiuseks ning selle paremat külge ääristab endine lossi köögimaja, kus nüüd asub Mikkeli muuseum. Hoone fassaadi ääristavad ruudukujulised suured kiviplaadid ning esiseina mõlemale nurgale kinnituvad vihmaveetorud. Hoone keskosas on madalaastmeline pooleteise meetri laiune trepp, mis eendub kõnniteele poole meetri ulatuses ning millest vasakul seina küljes on vihmaveetoru.

Hoonest edasi kahe meetri kaugusel on kahe ja poole meetri laiune kuueastmeline kivitrepp üles, millel puuduvad käsipuu ja piirded. Trepi vasakpoolsel küljel on metallist kaldtee, mille mõlemal küljel on kaheksa sentimeetri kõrgused äärised.

Järgnev teelõik on kerge tõusuga, ebatasane ja lahtise peenikese kruusaga. Kõnnitee pinnasesse on paigutatud klombitud graniidist sillutuskivid, mis moodustavad umbes ühe meetriste vahedega kokku kaheksateist rida. Kõnnitee laius on umbes kaks meetrit kaheksakümmend sentimeetrit ning mõlemal küljel on metalläär. Liigu otse edasi umbes üheksa ja pool meetrit. Parempoolse kõnnitee ääre lõpetab kolme ja poole meetrise ümbermõõduga puu, millest teisel pool kõnnitee laieneb umbes meetri võrra. Jätka otse umbes kaheksateist meetrit. Paremal on umbes seitsmeteistkümne meetri pikkuse küljeseinaga lossi endine jääkelder, kus nüüd asuvad presidendi kantselei ruumid. Kõnnitee ja hoone vahele jääb umbes meetri laiune munakividest äär.

Kallaku lõppedes oled möödunud hoonest ning jõudnud kohani, kus kõnniteega ristuvad Weizenbergi tänavalt paremale suunduv sillutisega kaetud kolme meetri laiune sissesõidutee, mis viib jääkeldri hoovi, ja kella ühe suunda pöörduv pargitee. Kumu poole suunduv kõnnitee pöördub kella poole kaheteistkümne suunas. Liigu otse umbes üksteist meetrit. Ületades hoovi viiva sõidutee ja pargitee alguse, jõuad kõnnitee parempoolsele küljele jääva metallist murupiirdeni, mida võib edasiseks orientiiriks kasutada.

Jätka teekonda umbes kuuskümmend viis meetrit. Kõnnitee ääre katkestab umbes seitsme meetri laiune paremale pargi sisemusse suunduv teeharu. Liigu otse edasi. Möödud presidendi kantselei esindushoonest, mis jääb teisele poole Weizenbergi tänavat vasakule.

Edasi liikumiseks loe lõiku „Weizenbergi tänava vasakpoolne kõnnitee“.

## Autoga tulles

Eraldi invaparklat ei ole, kuid invakohad kokku neljale sõidukile on Mäekalda tänava ja Kadrioru pargi vahelisel alal asuva tavaparkla külgmistes taganurkades. Võimalus on sõita Kumu kunstimuuseumi kaldtee alguse juurde, peatuda väljumiseks ning seejärel sõita parklasse. Parklast kaldteeni pääseb, liikudes mööda sõiduteed tagasi umbes kolmkümmend kuus meetrit. Teine võimalus on minna parklast otse ja ületada Mäekalda tänav ning liikuda mäeveerust üles, kus on haljasalale paigutatud ebatasane kiviplaatidega kaetud rada, mis viib kaldtee ülemise osani ning sissepääsuni jõudmiseks tuleb suunduda paremale.

## Taksoga tulles

Sõida Mäekalda tänaval asuvasse muuseumi erilubadega parklasse, mille viie meetri laiusel ja 10 meetri pikkusel vasakpoolsel esiosal on piisavalt ruumi peatumiseks ja väljumiseks. Sõidukist väljumisel jääb paremale umbes kahe meetri kaugusele kaldtee alguse vasakpoolne külg, millel on kolmeteistkümne meetri pikkune betoonist äär kõrgusega kolmkümmend sentimeetrit ja laiusega viisteist sentimeetrit, ning mida võib orientiiriks kasutada. Kaldtee on kaetud kiviplaatidega, mille algust tähistab kaldtee ühelt küljelt teiseni ulatuv veerennirest. Parempoolsel küljel on viieteistkümne sentimeetri laiune äärekivi, mis paikneb kaldteega ühel tasapinnal. Kaldtee vasak külg on umbes kuuekümnemeetrine, parem külg on umbes kuuekümne viie meetrine, kalle viis protsenti. Umbes kümme meetrit pärast kaldtee algust läbid umbes kahemeetrise ristkülikukujulise võlvialuse. Liigu edasi üks meeter. Kaldtee kitseneb järsult, hoia paremale pool meetrit ja liigu edasi. Kaldtee jätkub neljakümne seitsme meetri pikkuse barjääriga vasakul, millel on kaks kohakuti käsipuud. Barjääri taga on haljastus ning suvekohviku terrass laudade ja toolidega, mille lõppedes algab hoone kiilukujuline nurk, kus paikneb kohvik. Möödudes kohviku akendest jõuad barjääri lõppedes ukseesise platvormi keskele, mille laius vasakule kolm meetrit, paremale kaks ja pool meetrit ning sügavus kolm meetrit. Vasakul on metallist prügikast ja suitsetajate ala. Sissepääs hoonesse on kella üheteistkümne suunas kolme meetri kaugusel.

# SISSEPÄÄS KADRIORU PARGI POOLT

Sissepääs asub hoone parempoolses klaasist külgseinas, kust pääseb esimesel korrusel asuvasse fuajeesse. Sissepääsul on kahepoolsed klaaspaneelidega ja nelinurksete metallist käepidemetega uksed, mis avanevad raskelt väljapoole. Jõuad tuulekotta, mille laius on kolm koma kolm meetrit ja pikkus kaks koma kuus meetrit. Põrand on kaetud ustest usteni ulatuva porimatiga. Ruumi vasakpoolse seina ääres on käte desinfitseerimise automaat. Tuulekojast edasi viiv uks on analoogne välisuksega ning asub fuajeesse sisenedes ruumi esiseina parempoolses nurgas.

# ESIMENE KORRUS LÜHIDALT

Läbi maja kõrgustesse avarduv esimene korrus on ebamäärase kujuga, valgusküllane ning õhuline, kuid samas mitme hämara nurga ja sopiga.

Fuajee vasakpoolne sein on sissepoole kumer, mille eenduvate roheliseks oksüdeeritud masinvaltsitud vaskplekiga kaetud seinaosade nurgatagustes asuvad sissepääsud kohvikusse ja auditooriumisse ning nende vahel on taanduv sein, mille ääres on teisele korrusele viiv kohviku peoruumi trepp. Eenduvate seintega ühel joonel on kaks kahemeetrise ümbermõõduga sammast. Fuajee parempoolne sein on väljapoole kumer, kaetud dolomiitplaatidega ning selle ääres on kolmekümne meetri pikkune betoonpõrandaga kaarjas kaldtee, mis viib teise korruse aatriumisse, kus asub teenindusala muuseumi külastajatele**.** Kaldtee alla jääva seina ääres on hoiukapid. Tagasein taandub teise korruse ääre alla. Seal asub valveta garderoob, millest paremale jääv koridor viib tualettruumidesse ja vasakus taganurgas on pääs lifti. Vahemaa vasakpoolsete eenduvate seinte ja parempoolse seina vahel on viis ja pool meetrit ning vasakpoolse taanduva seina ja parempoolse seina vahel on üheksa meetrit.

## LIIKUMINE ESIMESEL KORRUSEL

Fuajeesse sisenedes oled ruumi parempoolses esinurgas. Kohvikusse pääsemiseks liigu kella kümne suunas, kasutades orientiiriks üheksakümne sentimeetri laiust põrandavaipa, mille lõppedes suundu vasakule. Kohviku ruum on piklik, kus vasakul ja otse paiknevad lauad ning paremal on lett vitriiniga.

Auditooriumisse pääsemiseks liigu esmalt kella kümne suunas, kasutades orientiiriks sama põrandavaipa, ning selle lõppedes suundu paremale. Möödudes postidest vasakult, jõuad auditooriumi ukseni, mis asub nurgasopis vasakul.

Garderoobi, lifti ja tualettide juurde jõudmiseks liigu auditooriumi ukse juurest edasi paremale ning seinanurgast möödudes pööra vasakule. Liigu otse umbes kolmteist sammu. Orientiiriks võid kasutada vasakule jäävat seina, mille lõppedes on otse viie sammu kaugusel garderoobi umbes nelja meetri laiune lett.

Lifti juurde jõudmiseks pööra seina lõppedes vasakule ja liigu neli sammu. Seejärel pööra paremale ja liigu veel üksteist sammu. Otse ees seinal on nupp lifti kutsumiseks ja kella kahe suunas on ühe sammu kaugusel liftiuks. Teisel korrusel liftist väljudes viivad reljeefsed juhtteed infolauani. Ülejäänud ruumides juhtteed puuduvad.

Tualettideni pääsed näoga garderoobi leti ees seistes paremale suundudes ning leti lõppedes pööra vasakule. Tualettruumid paiknevad koridoris järjestikku vasakut kätt. Esimene uks on meestele, teine on inva-tualett ja kolmas naistele.

## ESIMESE KORRUSE TUALETID

Kõikide tualettruumide uksed avanevad vasakult paremale. Invatualetis puudub uksel rõhtkäepide.

**Invatualett**

Invatualetti sisenedes on kahe sammu kaugusel parema seina ääres tualetipott käetugedega, mille kõrval paremal on seinal tualettpaber hoidjaga ning selle kohal seinal häirenupp pikendusnööriga. Vasaku seina esinurgas on kraanikauss, millel seebidosaator paremal. Kraanikausist paremal seina ääres prügikast, mille kohal on kätekuivatuspaber. Vasakus taganurgas on mähkimislaud.

**Naiste tualett**

Naiste tualettruumi sisenedes jääb parempoolse seina äärde kraanikauss, millel on kaks manuaalselt töötavat kangsegistit. Valamu mõlemal küljel on prügikastid, mille kohal seinast eenduva peegli alumise serva all asuvad seebidosaatorid ja kätekuivatuspaber. Uksest kella kaheteistkümne suunas umbes nelja sammu kaugusel on kaks kabiini. Vasakpoolsel avaneb uks vasakult paremale. Kabiinis on tualetipott risti kabiiniga, tagaseinas tualettpaber ja parempoolses tagumises nurgas prügikast. Parempoolse kabiini uks avaneb paremalt vasakule ning kabiin on peegelpildis eelkirjeldatuga.

# PÄÄS TEISELE KORRUSELE KADRIORU PARGI POOLT TULLES

Fuajeesse sisenedes jääb pääs kaldteele kella kaheteistkümne suunda umbes neljateistkümne sammu kaugusele. Kaldtee on ühe meetri kaheksakümne sentimeetri laiune ja kolmeteistkümneprotsendise kaldega ning ülesminekul puudub paremal pool käsipuu. Kaldtee vasakul pool on plekkbarjäär, mille käsipuu algab kaldtee tõusu algusest pooleteise meetri kaugusel. Ettevaatust! Kaldtee alguses vasakul on järsk küljeäär, millel puudub eritasapindade märgistus.

## Liikumine teisel korrusel Kadrioru pargi poolt tulles

Jõudes esimese korruse fuajeest mööda kaldteed teisele korrusele, jääb paremat kätt seina äärde kolmeosaline prügikast, vasakult esimene pakendile, teine prügile ja kolmas biolaguneva prügi jaoks.

Kaldtee lõpust jääb lift kella üheteistkümne suunda. Kassani jõudmiseks liigu kella poole kaheteistkümne suunas umbes kahekümne sammu kaugusel asuva juhtteeni. Sellel seistes jääb vasakule suundudes lift ning paremale muuseumi kassa. Kui oled kõndinud mööda juhtteed paremale, selle pööramise kohani, jääb sinust vasakule kassa. Kassa poole suundudes ning jõudes kohani, kus juhttee pöörab vasakule, on kella üheksa suunas kassalett. Kella kolme suunas umbes meetri kaugusel on pinkidega ala ning selle taga umbes kahekümne nelja sammu kaugusel garderoob.

Ettevaatust, samas suunas umbes 20 sammu kaugusel paremal ümar post, mille kõrval käte desinfitseerimise automaat, millest möödudes paremal naiste tualettruumi viiv koridor.

# JUURDEPÄÄS LASNAMÄE POOLT

## Bussiga tulles

Lasnamäel on lähim peatus Kumu, mis asub Valgel tänaval ning kus peatub buss number kolmkümmend üheksa. Kumu muuseum jääb bussist väljudes teisele poole Valget tänavat ning sinna on umbes kakssada kuuskümmend meetrit.

Liigu bussist väljumisel tagasi umbes kolmkümmend meetrit. Pööra paremale, astu veel kaks sammu ning ületa reguleerimata ülekäigurajaga kaheksa meetri laiune sõidutee. Otse, umbes kuue meetri kaugusel on meetrikõrgune betoonsein. Selle taha kaugemale jääb Kumu kunstimuuseumi hoov, mille mitmed trepid ja kaldteed viivad peaukseni. Pööra paremale ja liigu umbes kakskümmend kaks meetrit. Betoonseina lõppedes suundub kõnnitee lisaharu invalifti tuulekojani. Liigu edasi kella kümne suunas umbes kaheksateist meetrit. Sissepääs asub nelja meetri laiuse hoone vasakul nurgal. Sisenemiseks pööra vasakule, sissepääsuni on umbes poolteist meetrit. Metallist ühepoolsel uksel on metallist nelinurkne käepide. Ettevaatust: kõrge uksepakk! Uks avaneb raskelt väljapoole vasakule. Sisened kolm korda kolme meetri suurusesse ruumi. Lifti uks on kella kahe suunas umbes kahe meetri kaugusel, nupp lifti kutsumiseks liftist paremal. Liftis on punktkirjas korruste nupud, kuid puuduvad punktkirjas selgitavad juhised edasiseks toimimiseks. Korrus allapoole pääsemiseks vali nupp märgisega A. Väljudes liftist, oled kahe ja poole meetri laiuses ja kolme meetri pikkuses eesruumis. Kella kümne suunas on kahe meetri kaugusel kaheksakümne sentimeetri laiune metalluks lingiga vasakul. Uks avaneb raskelt väljapoole paremale. Oled jõudnud neljateistkümne meetri pikkusesse ja viie meetri laiusesse jalakäijate tunneli trepigaleriisse. Ukse juurest paremal on kahe meetri kaugusel nelja meetri laiune viieteistkümne astmega trepp alla. Vasakul, umbes kahe meetri kaugusel on ühe meetri kõrguse postamendiga skulptuur. Sellest edasi kolme meetri kaugusel on madalamal postamendil skulptuur. Tunnelist väljapääs hoovialale on kella kümne suunas umbes üheteistkümne meetri kaugusel. Hoovi pääsemiseks võib orientiiriks kasutada lifti eesruumi ukse vastas umbes viie meetri kaugusel asuvat seina. Liigu kella kaheteistkümne suunas ning pööra vasakule ja liigu mööda seina äärt üksteist ja pool meetrit. Otse ees on tunnelist väljapääs metallist kahepoolsete ustega, millel metallist nelinurksed käepidemed. Vasakpoolne uks avaneb väljapoole.

## Kumu hoov

Muuseumi peasissepääs asub arhitekti visiooni järgi sisehoovis. Sisehoovil on viis tasandit, kus paiknevad mitmed puhkealad pinkide ja skulptuuridega ning mis on omavahel ühendatud kaldteedega ja trepiga.

Kumu jalakäijate tunnel avaneb kolmandal tasandil. Paremale jääb kaks tasandit, mis asuvad kolmandast tasandist kõrgemal ning vasakule kaks tasandit, mis paiknevad allpool. Muuseumihoone jääb vasakule kõige alumisele tasandile, kuhu on kõige mugavam liikuda mööda treppi.

Tunneli galeriist väljudes tuleb Kumu sisehoovi läbimiseks valida kas mitmeosaline trepp või umbes ühesaja seitsmekümne meetri pikkune ja kaheksaprotsendise kaldega siksakiline kaldtee.

Hoovitreppideni jõudmiseks liigu tunneli uste juurest otse umbes kuuskümmend seitse meetrit.

Tähelepanu, hoovialal on mitmes kohas lagunenud teekatet – paigalt nihkunud, ära vajunud ja murenenud sillutist.

Ustest otse, kahekümne meetri kaugusel on skulptuur suurusega poolteist korda üks meeter ja kõrgusega kaks pool meetrit, millest möödu vasakult. Liigu otse, kuni jõuad dolomiitplaatidega kaetud seinani. Vasakul on kunstimuuseum, mille sissepääsuni viib vahetasandiga trepp alla. Pööra vasakule, trepini on umbes kaheksa meetrit. Kuue meetri laiusel trepil on seitseteist astet ja mõlemal pool käsipuud. Vahetasand on nelja meetri pikkune. Lasku trepi teisest osast. Treppide lõppedes oled jõudnud peasissepääsuga samale tasandile. Sissepääs on kella poole kaheteistkümne suunas umbes kahekümne üheksa meetri kaugusel. Kella üheksa suunas kolmeteistkümne meetri kaugusel paikneb dekoratiivne bassein, mis koosneb eritasapinnalisest ruudustikust. Basseini ja hoone vahelisel alal paiknevad üksikud puud ja pingid. Kella poole üheteistkümne suunas umbes seitsme meetri kaugusel paikneb installatsioon, mis koosneb viiest paekivirahnust ja nende vahel maas lebavast kahest omavahel pakkelindiga kokku tõmmatud üheksa ja poole meetrisest metalltalast. Liikudes otse edasi, möödud klaaspaneelidest seinast vasakul, mille pikkus on kakskümmend kuus ja pool meetrit. Klaaspaneelidest sein ulatub trepist kuni muuseumi esifassaadini ning seda võib orientiiriks kasutada. Seina lõppedes pööra vasakule ja liigu üks meeter otse. Sissepääs muuseumi jääb kella kahe suunda umbes paari meetri kaugusele.

# SISSEPÄÄS MUUSEUMISSE LASNAMÄE POOLT

Sissepääs asub hoone esifassaadi keskosas. Sissepääsul on kaks kahepoolset klaaspaneelidega ja nelinurksete metallist käepidemetega ust, mis avanevad raskelt väljapoole. Jõuad tuulekotta, mille laius on kaheksa meetrit ja pikkus viis ja pool meetrit. Põrand on kaetud ustest usteni ulatuva porimatiga. Ruumi parempoolse seina ääres on käte desinfitseerimise automaat. Tuulekojast edasi viivad uksed on analoogsed välisustega ning asuvad aatriumisse sisenedes ruumi esiseina parempoolse nurga lähedal.

# Teine korrus Lasnamäe poolt tulles lühidalt

Teisele korrusele sisenedes on kella üheksa suunas muuseumipood, kella kümne suunas raamatukogu, kella kolme suunda jääb sissepääs Kumu suurde saali. Aatriumi keskel võib olla ka ajutiselt paigaldatud objekte.

Ruumi keskel asub liftišaht, mille ümber paikneb infolett ja kassa. Sissepääs lifti asub kella ühe suunas umbes kaheksateistkümne sammu kaugusel šahti parempoolsel küljel ning lifti eest viib reljeefne juhttee kassani. Liftišahti taha jääb iseteenindusega garderoob, milleni jõudmiseks tuleb mööduda teenindusletist vasakult või minna liftini ning sealt kassani, mille poole näoga seistes jääb garderoob selja taha. Garderoobist paremale jääb Kumu raamatukogu, lukustatavad kapid ja meeste tualettruumid, garderoobist vasakule jäävad samuti lukustatavad hoiukapid, naiste tualettruumid ning kolmanda korruse näitusesaali viiv kaldtee.

# TEISE KORRUSE TUALETID

Nii meeste kui ka naiste tualettruumides on omakorda invatualetid.

## Naiste tualettruum

Naiste tualettruum asub ristküliku kujulise koridori lõpus, mille vasakpoolse seina ääres paikneb viie meetri pikkune ning kahe meetri kõrgune lukustatavate hoiukappide rivi. Koridori lõpus vasakul on sissepääs tualettruumi, mille uks avaneb vasakult paremale.

**Invatualett**

Invatualett jääb naiste tualettruumi sisenedes kella kaheteistkümne suunas umbes kümne sammu kaugusele ning selle uks avaneb väljapoole paremale. Ruum on nelinurkne ning umbes kaks korda kahe meetri suurune. Uksest kella poole kaheteistkümne suunas umbes kolme sammu kaugusel on WC-pott, mille mõlemal küljel on käetoed tualettpaberiga. Häirenupp pikendusnööriga jääb potil istudes vasakule, umbes meetri kaugusele. Seljaga ukse poolse seistes jääb vasaku seina esinurka kraanikauss, millel manuaalselt töötav kangsegisti. Seebidosaator on kraanikausi kohal vasakul seina küljes. Kraanikausist vasakul seina küljes on prügikast, mille kohal kätekuivatuspaber. Vasakus taganurgas on mähkimislaud.

Invatualetist väljudes jääb tualettruumi parempoolse seina äärde kaks kõrvuti paiknevat kraanikaussi, millel mõlemal on kaks manuaalselt töötavat kangsegistit. Valamutel on mõlemal küljel prügikastid, mille kohal seinast eenduva peegli alumise serva all asuvad seebidosaatorid ja kätekuivatuspaberi hoidjad. Tualettruumi vasakpoolse seina paar meetrit laiast ukseavast pääseb kõrvalruumi, kus paikneb viis kabiini, mille uksed avanevad väljapoole.

## Meeste tualettruum

Meeste tualettruum on peegelpilt naiste tualettruumist.

# PILETI VALIDEERIMINE

## Liftis

Lifti sisenedes jääb paremale nuppudepaneel. Enne nuppudepaneeli on lifti seinal piletivalidaator. Validaator asub umbes meetri kõrgusel põrandast ning koosneb ülemisest ja alumisest osast, mille vahe on umbes kümme kuni viisteist sentimeetrit. Aseta kassast saadud pilet kleepsuga ülespoole validaatori alumisele pinnale, misjärel kostub helisignaal. Seejärel vajuta vajaliku korruse nuppu.

## Kolmandal korrusel trepist või mööda kaldteed tulles

Kui oled tulnud Kadrioru pargi poolt ja mööda kaldteed teisele korrusele jõudnud ning saanud kassast pileti, liigu garderoobiletini, mis jääb näoga kassa poole seistes selja taha.Näoga garderoobileti ees seistes ning paremale suundudes möödud naiste tualettruumi viivast koridorist vasakul ja postist paremal. Tähelepanu: kaldtee alguses puuduvad turvamärgistused ja käsipuud. Kaldtee käsipuu vasakul algab umbes poolteist meetrit hiljem ja libe kaldtee koosneb mõne sammu pikkustest madalatest astmetest. Kaldtee lõppedes keera paremale. Oled jõudnud kahe meetri laiusele ning kuue meetri pikkusele metallääristega sillale. Liikudes silla paremal poolel, jõuad selle lõppedes koridori. Pööra paremale ja liigu koridori parempoolset seina orientiiriks kasutades umbes kaheksateist sammu, kuni jõuad validaatorini ja väravateni, kust läbi pääsemiseks tuleb valideerida pilet. Tähelepanu: koridori vasakpoolse kumera seina ääres umbes nelja sammu kaugusel parempoolsest seinast on neli skulptuuri umbes meetri kõrgustel klaaspostamentidel. Seetõttu on turvalisem kasutada liikumiseks parempoolset seinaäärt. Enne väravaid on põrandast umbes meetri kõrgusel riiuli sarnane validaator, millele aseta pilet kleepsuga ülespoole. Peale helisignaali avanevad väravad ning pääsed kolmanda korruse fuajeesse.

Sama validaatorini jõuad ka siis, kui tuled teiselt korruselt trepist, kuhu pääseb teise korruse liftiukse juurest.

# KOLMANDA KORRUSE FUAJEE

## Liftist väljudes

Liftist väljudes oled umbes viie meetri laiuse ja umbes kuue meetri pikkuse ruumi vasakpoolses esinurgas. Kella üheksa ja kümne vahelises suunas paikneb sild, mis viib hoone B-tiivas asuvasse näitusesaali. Kella kaheteistkümne suunas on pääs ülemistele korrustele viivasse trepikotta ja ka koridori, mis juhatab alumistele korrustele kulgevatele kaldteedele. Kella ühe suunas on väljapääs kolmanda korruse näitusesaalist. Kella poole kahe suunas on kaubalift.

Sissepääs näitusesaali asub kella kolme suunas ning liigu otse umbes kaheksa sammu. Seejärel pööra veelkord paremale kella kolme suunas. Oled jõudnud näitusesaali ukse ette, mis avaneb automaatselt. Näitusesaali kirjeldust loe/kuula näituse liikumisjuhise alguses.

## Trepist tulles

Teise korruse lifti juurest kella ühe suunas umbes kolmeteistkümne sammu kaugusel on umbes kahe meetri laiune trepp, millel kakskümmend neli astet ning käsipuu paremal. Liigu trepist üles, oled jõudnud kolmanda korruse koridori. Pööra vasakule ning liigu umbes kuus sammu otse. Seinani jõudnult pööra vasakule, umbes viie sammu kaugusel on sisse- ja väljapääsu väravad validaatoriga.

## Mööda kaldteed tulles

Loe lõiku „Kaldteel/sillal”

Kui oled valideerinud pileti väravas, jõuad trepikotta. Liigu otse umbes kümme sammu. Läbid umbes meetri laiuse ukseava ning sisened kolmanda korruse fuajeesse. Sissepääs näitusesaali jääb kella poole üheteistkümne suunas umbes seitsmeteistkümne sammu kaugusele.